Lufunjisho 10
Kupopwela kwa kisemi ko ku ka?
Kufumatu ne kala, Yehoba ukeba’mba bisemi bikalenga pamo na kukosesha bulunda bwabo ne aye pa kuba’mba kisemi kikale kyakwatankana. (Mpitulukilo ya mu mizhilo 6:6, 7) O ene mambo Bakamonyi ba kwa Yehoba o bekela na juba ja kupopwela kwa kisemi pa mulungu pa mulungu, ne kwisamba mambo a Lesa saka bakasuluka kwesakana na bibena kukebwa mu kisemi kyabo. Nangwa kya kuba mwikala bunke, kyanema bingi kwikalapo na kimye kya kufunda Baibolo.
Kupopwela kwa kisemi ke kimye kya kufwenyenyamo kwipi ne Yehoba. “Fwenyai kwipi ne Lesa, naye ukafwenya kwipi ne anweba.” (Yakoba 4:8) Tumuyuka bulongo Yehoba inge twafunda byavula mu Mambo anji pa byo aji ne pa byo oba. Jishinda japela kutendekelamo kupopwela kwenu kwa kisemi ke kutanga Baibolo na jiwi jasansuka bonse pamo, mwakonsha kulondela mutanchi wa kutanga Baibolo wa mu Sukulu wa Mwingilo wa Lesa. Mwakonsha kwabanya bya kutanga ku bonse mu kisemi, kabiji ne kwisamba byo mwafunjile mu Binembelo.
Ke kimye kya kukwatankanya kisemi. Bamulume ne mukazhi, bansemi ne baana, bakosesha bulunda bwabo kupichila mu kufunjila pamo Baibolo. Kyafwainwa kwikala kimye kya lusekelo ne mutende kabiji bonse bafwainwa kutengelanga jino juba na lusekelo. Kwesakana na mafumbi a baana, bansemi bakonsha kusala bya kwisambapo byakonsha kwibakwasha pa mitwe ikala mu Kyamba kya Usopa ne Awake! Mwakonsha kwamba pa makatazho baana benu o bapitamo kusukulu ne bya kwiapwisha. Mwakonsha kufunda nyimbo ikembwa pa kupwila ne kutomapo byatalala panyuma ya kupopwela kwa kisemi.
Kino kimye kyanema kya kwikala pamo na kupopwela Yehoba kilengela kisemi kutemwa kufunda mambo a Lesa, kabiji ukemupesha bingi.—Salamo 1:1-3.
Mambo ka o twikela na kupopwela kwa kisemi?
Bansemi bakonsha kulengela byepi kisemi kyabo kutemwa kupopwela kwa kisemi?
run_Latn cjk_Latn bem_Latn bem_Latn bem_Latn bem_Latn nso_Latn bem_Latn